寄題洛南秦供奉新樓
作者：王禹偁
朝代：宋

paragraphs: 多羨新樓上，公餘寫望閑。
數峰迷華岳，一面是商山。
棋暗幽雲過，簷喧宿鳥還。
萬重蒼翠裏，百尺泬寥間。
嵐破分樵逕，沙明認釣灣。
望秦晴矗矗，清洛夜潺潺。
平遠長安道，微茫函谷關。
吟哦生古意，圖畫寄朝班。
何日隨高步，乘秋豁病顔。
銷憂吾祖事，會待共躋攀。